钦定古今图书集成/明伦汇编/官常典/第559卷 > 窦静
## 钦定古今图书集成/明伦汇编/官常典/第559卷 > 窦静

按《唐书窦威传》：“威从兄子抗。抗子静，字元休，在隋佐
亲卫，以父得罪炀帝，久不之进。高祖入京师，擢并州
大总管府长史。时突厥数为边患，粮道不属，静表请
屯田太原，以省馈运。议者以流亡未复，不宜重困。于
是召入，与裴寂、萧瑀、封伦廷议，寂等不能屈，帝从之，
岁收粟十万斛，诏检校并州大总管。又请断石岭以”
为障塞，制突厥之入。太宗即位，授司农卿，封信都县
男。赵元楷为少卿。静鄙其聚敛，因会官属大言曰：“如
炀帝奢侈，竭四海自奉，司农须公矣。今天子躬节俭，
屈一人安兆庶，恶用公哉？”元楷大惭。改夏州都督。突
厥携贰，诸将出征者过静，静为陈卤中虚实，诸将由
是大克获。又间其部落，郁射所部郁孤尼等九俟斤
皆内附，帝嘉之，赐马百匹，羊千口，及禽颉利，诏处其
众。河南静上书曰：“突厥穷则搏噬，饱则群聚，不可以
刑法绳仁义。教也，衣食仰给，不恃耕桑。今损有为之
民，资无知之寇，得之无益于治，失之不害于化。况《首
丘》未忘，则一旦变生，犯我王略矣。不如因其破亡，假
以贤王一号，妻之宗女，披其土地部落，使权弱势分，
易为羁制，则世为藩臣矣。”帝虽不从，然嘉其忠，优诏
答曰：“北方之务，悉以相委，以卿为宁朔大使，朕无北
顾忧矣。”再迁民部尚书，卒，谥曰肃。子逵袭爵。